Københavns Politi efterlyser oplysninger, som kan være med til at finde mand, som mistænkes for forsøg på voldtægt

Ved du noget? Tip os på 1224@eb.dk eller sms/mms på 1224 (alm. takst)

Københavns Politi søger hjælp i offentligheden til at få identificeret mulig gerningsmand til et voldtægtsforsøg fredag morgen.

Politiet har udsendt et foto af den mand, som mistænkes for klokken cirka 6 i morges at have overfaldet og forsøgt at voldtage en 27-årig kvinde. Overfaldet skete på stisystemet bag Ellestykket/Pilestykket (i retning mod Ellebjergvej), efter at manden formodes at have fulgt efter kvinden fra Ny Ellebjerg Station i København.

Politiet skriver i en pressemeddelelse, at gerningsmanden ankom kort før overfaldet med S-tog, linje E fra Hovedbanegården, og han flygtede efterfølgende fra stedet i retningen tilbage mod Ny Ellebjerg Station.

Gerningsmanden beskrives som afrikansk af udseende, hvor politiet i parentes tilføjer (sort i huden), 22-28 år. Han beskrives som almindelig af bygning og ca. 175 cm høj. Han havde sort hår med snoede totter.

På gerningstidspunktet var manden iført sort jakke/trøje, blå løse cowboybukser og hvide kondisko. Han medbragte en brun/beige forholdsvis stor rygsæk med brede stofbærestykker over skuldrene.

Manden talte engelsk.

Evt. tip og henvendelser fra borgere skal ske til Københavns Politi på tlf. 114.